বেলুড়ের জিটি রোডে অধুনা বন্ধ ইন্দো-জাপান স্টিলস ওয়ার্কস সংস্থার শ্রমিক ইউনিয়নের পক্ষ থেকে আশির দশকে শ্রমজীবী হাসপাতালের সূচনা হয়েছিল৷ শিল্প সংস্থাটিতে ঝাঁপ পড়ে যায় নব্বইয়ের দশকের মাঝামাঝি৷ অভিযোগ, পরবর্তীকালে উচ্চ আদালতের নির্দেশে কারখানার অস্থাবর সম্পত্তি নিলাম হলেও শ্রমিকরা ন্যায্য পাওনা পাননি৷ উল্টে বন্ধ কারখানার জমি অসাধু প্রোমোটার চক্র আত্মসাৎ করার চেষ্টা শুরু করে বলে অভিযোগ৷ এর বিরুদ্ধেই গর্জে ওঠে এলাকার নাগরিক সমাজ৷ ২০০৭ সালে কারখানার শেড ও যন্ত্রপাতি নিলামে বিক্রির পর জমি দখলে সক্রিয় হয় প্রোমোটার-চক্র৷ তাদের বিরুদ্ধে জোটবদ্ধ আন্দোলনের প্রস্তুতি শুরু হয় সে সময় থেকে৷ তবে শ্রমিকদের পাশে নাগরিক সমাজের সংহতিতে সাময়িক থমকে দাঁড়াতে বাধ্য হয় অসাধু-চক্র৷ কিন্তু তখনই ঘুরপথে বন্ধ কারখানার ওই জমি হস্তগত করার চেষ্টা চলে৷ তা নিয়ে আদালতের দ্বারস্থ হয় কারখানার শ্রমিক ইউনিয়ন৷ পরে আদালতে জমা দেওয়া নথি থেকে জানা যায়, ইন্দো-জাপান সংস্থার পূর্বতন মালিকপক্ষকে ১৯৬৩ সালে তদানীন্তন ভূমি দন্তর থেকে শুধুমাত্র কারখানা করার জন্য ওই খাস জমি দখলে রাখার অনুমতি দেওয়া হয়েছিল৷